## El Consell autoritza un conveni entre l’Institut Cartogràfic Valencià i la Universitat d’Alacant per a consolidar la Xarxa de Banda Ampla Valenciana

*** La Generalitat destina 110.700 euros en 2024 per al desenrotllament d’estudis, treballs tècnics, exposicions i publicacions de la Càtedra de Sismologia i de Geologia de Terratrémols**

El Consell ha autoritzat un conveni entre l’Institut Cartogràfic Valencià (ICV) i la Universitat d’Alacant (UA) pel qual la Generalitat concedix una ajuda de 110.700 euros amb la finalitat de consolidar la Xarxa de Banda Ampla Valenciana.

Es tracta d’una subvenció a la Càtedra de Sismologia i de Geologia de Terratrémols de la UA per a la realització d’activitats, com ara estudis, treballs tècnics, exposicions i publicacions sobre temes d’interés per a les dos entitats.

La Generalitat i la UA van firmar un conveni marc l’abril del 2021, a fi de secundar i fomentar activitats de desenrotllament i investigació en este àmbit per a estendre l’activitat de control de la sismicitat a tot el territori de la Comunitat Valenciana.

Per a l’ICV, el suport institucional a la UA és important per la necessitat d’aprofundir en l’estudi i la investigació del camp de la geofísica i de la sismicitat i per a donar una resposta encertada en situacions d’emergència.

L’Institut Cartogràfic Valencià és un organisme autònom adscrit a la Conselleria de Medi Ambient, Infraestructures i Territori, que exercix les competències en matèria cartogràfica i geodèsica en l’àmbit de la Comunitat Valenciana. A més, es dedica a impulsar, coordinar i fomentar les tasques de desenrotllament cartogràfic, fotogramètric, geodèsic, topogràfic i de qualsevol altra tecnologia geogràfica en l’àmbit de les competències de la Generalitat.

Fecha: 01/10/2024